ՀԱՂԹԱՆԱԿԻ ԵՒ ԽԱՂԱՂՈՒԹՅԱՆ ՏՈՆԸ ՔԱՋԱՐԱՆՈՒՄ   
Քաջարանում տոնում են Մայիսյան եռատոնը։ Բազմաթիվ քաջարանցիներ, դպրոցականներ, զինվորականներ, ՏԻՄ ներկայացուցիչներ համայնքի ղեկավար Մանվել Փարամազյանի առաջնորդությամբ քաղաքի գլխավոր հրապարակից երթով մեկնեցին դեպի Հայրենական մեծ պատերազմի եւ Արցախյան ազատամարտի հուշահամալիր, ծաղիկներ խոնարհեցին հերոս նահատակների հիշատակը հավերժացնող հուշաքարերին։ Տեր Շիրակ Խանոյանը կատարեց հոգեհանգստի պատարագ։ Տոնի առիթով շնորհավորական ուղերձով հանդես եկավ համայնքի ղեկավարը։ Ուղերձում մասնավորապես ասված էր.<<Մայիսը մեզ համար հաղթանակների ամիս է: Մեր ժողովուրդն այդ հաղթանակներն ամրագրել է իր կամքի, հերոսականության, միասնության շնորհիվ: Սարդարապատ, Մեծ հայրենական, Շուշի. Սրանք հայոց պատմության ոսկե էջերն են, հայ ժողովրդի համախմբման փայլուն դրսևորումներ: Համոզված եմ՝ այդպես կլինի նաև ապագայում: ՈՒզում եմ շնորհավորել բոլորիդ` մայիսյան փառապանծ հաղթանակների եռատոնի առթիվ: 1945 թվականից ի վեր մեր ժողովուրդը նշում է Մայիսի 9-ը ՝ որպես ֆաշիստական Գերմանիայի դեմ տարած հաղթանակի օր: Հաղթանակի 74-րդ տարեդարձի առթիվ շնորհավորում եմ Հայրենական մեծ պատերազմի վետերաններին: Հարգելի՚ վետերաններ, մաղթում եմ Ձեզ ամուր առողջություն: Աստծո կամքով ապրեք երկար, տեսնեք ձեր հայրենիքը ծաղկուն ու հզոր: Թող հայ ազգը այսուհետ զոհված հերոսներ չունենա, մեծարի միայն իր կենդանի հերոսներին: Հավերժ փառք Մայիսյան հերոսամարտերի, Արցախյան ազատամարտի բոլոր հերոսներին>>։   
Այնուհետեւ համայնքի ղեկավարը դրամական պարգեւ եւ պատվոգրեր հանձնեց Մեծ հայրենականի վետերաններին։ Տոնական միջոցառումները քաղաքում շարունակվում են։